उस दिन सवेरे सत्यवान कंधे पर कुल्हाड़ी रखकर वन से समिधा लाने को तैयार हुआ। तब सावित्री ने कहा, ‘आप अकेले न जाएँ, मैं भी आपके साथ चलूँगी।’ सत्यवान ने कहा- ‘प्रिये! तुम उपवास के कारण दुर्बल हो रही हो, फिर इस विकट मार्ग में पैदल ही कैसे चलोगी?’ सावित्री बोली, ‘उपवास के कारण मुझे किसी प्रकार की शिथिलता या थकान नहीं है, चलने के लिए मन में बहुत उत्साह है, इसलिए आप रोकिए मत।’ सत्यवान ने कहा, ‘यदि तुम्हारी ऐसी ही इच्छा है तो तुम माताजी और पिताजी से भी आज्ञा ले लो।’